《题复吟社倡和诗卷次韵二首 其二》
明代·顾可学

惆怅前贤岂后贤，百年风雅寄心诠。倦飞野鹤春云梦，出定残僧夜月禅。

碧社撚须谁最老，青天抚掌我延缘。鉴湖若使容归卧，支杖同寻乐事全。

作者简介：明常州府无锡人，字与成。顾信孙。弘治十八年进士。正德间任浙江参议，被劾斥归，家居二十余年。后闻世宗好长生，而同年生严嵩方柄国，乃厚赂嵩，以延年术求进，遂为右通政，累迁至太子太保。帝惑其言，采芝求药，中使四出。论者皆咎之。